รัฐบาลไทย-ข่าวทำเนียบรัฐบาล-สำนักงานสลากฯ เตือนผู้ค้าหลีกเลี่ยงซื้อสลากไปขายต่อ ห่วงถูกหลอก พร้อมย้ำ สลากกินแบ่งมีมาตรฐาน ปลอมแปลงไม่ได้แน่นอน เผยวิธีตรวจสอบ
วันจันทร์ที่ 13 กุมภาพันธ์ 2566
13/02/2566
สํานักงานสลากฯ เตือนผู้ค้าหลีกเลี่ยงซื้อสลากไปขายต่อ ห่วงถูกหลอก พร้อมย้ํา สลากกินแบ่งมีมาตรฐาน ปลอมแปลงไม่ได้แน่นอน เผยวิธีตรวจสอบ
กรณีแม่ค้าขายสลากกินแบ่งรัฐบาล ไปซื้อสลากงวดวันที่ 16 ก.พ.2566 จํานวน 4 เล่ม รวม 400 ใบ ราคาใบละ 90 บาท จากตลาดที่ อ.เมือง จ.ขอนแก่น เพื่อนําไปจําหน่าย ต่อมาพบว่าเนื้อกระดาษไม่เหมือนกับสลากที่จําหน่ายอยู่ พบว่าเป็นสลากปลอมทั้งหมด
สืบเนื่องจากข่าวที่เผยแพร่ผ่านสื่อมวลชน กรณีแม่ค้าขายสลากกินแบ่งรัฐบาล ไปซื้อสลากงวดวันที่ 16 กุมภาพันธ์ 2566 จํานวน 4 เล่ม รวม 400 ใบ ราคาใบละ 90 บาท จากตลาดที่ อ.เมือง จ.ขอนแก่น เพื่อนําไปจําหน่าย ต่อมาพบว่าเนื้อกระดาษไม่เหมือนกับสลากที่จําหน่ายอยู่ จึงนํามาตรวจสอบที่สํานักงานสลากกินแบ่งรัฐบาล และพบว่าเป็นสลากปลอมทั้งหมดนั้น
พันโท หนุน ศันสนาคม ผู้อํานวยการสํานักงานสลากกินแบ่งรัฐบาล กล่าวว่า ภายหลังจากที่สํานักงานสลากฯ ดําเนินการตรวจสอบสลากทั้ง 400 ใบที่ผู้เสียหายนํามาและพบว่าเป็นสลากปลอม จึงได้มอบหมายให้เจ้าหน้าที่พาผู้เสียหายไปแจ้งความที่ สภ.รัตนาธิเบศร์ จ.นนทบุรี ดังนั้น จึงขอเตือนตัวแทนจําหน่ายสลาก และผู้ซื้อจองล่วงหน้าฯ ให้ใช้ความระมัดระวังในการไปซื้อสลากจากบุคคลอื่นเพื่อนําไปจําหน่ายต่อ ทั้งนี้ หากได้รับการจัดสรรสลากแล้ว หรือเป็นผู้ซื้อจองล่วงหน้าฯ ที่ทํารายการได้แล้ว ควรจําหน่ายเฉพาะสลากที่ได้รับการจัดสรรจากสํานักงานสลากฯ เท่านั้น ไม่เช่นนั้นอาจตกเป็นเหยื่อมิจฉาชีพ ต้องสูญเสียทรัพย์สินเงินทองจํานวนมาก
ผู้อํานวยการสํานักงานสลากกินแบ่งรัฐบาล ได้กล่าวถึง วิธีสังเกตเพื่อตรวจสอบสลากในมือว่าเป็นของจริง หรือของปลอมว่า ตรวจดูคุณลักษณะทั่วไปของสลาก คือความหนาบางของกระดาษ รูปภาพสลาก ขนาดของตัวเลข และขนาดของตัวอักษร และตรวจสอบคุณลักษณะพิเศษของสลาก โดยให้สังเกตว่ากระดาษที่ใช้พิมพ์สลากจะมีลายน้ําในเนื้อกระดาษเมื่อส่องกับแสงไฟสีขาว หรือแสงสว่างจะมองเห็นลายน้ํารูปนกวายุภักษ์ในเนื้อกระดาษ และเมื่อส่องกับแสงไฟสีม่วง (แสงยูวี) จะมองเห็นเส้นไหม และเส้นที่พาดผ่านตัวเลข
ขณะเดียวกัน สําหรับประชาชนผู้ซื้อสลากกินแบ่งรัฐบาล ขอให้มั่นใจว่า สลากทุกใบของสํานักงานพิมพ์ด้วยระบบที่ผ่านการรับรองคุณภาพตามหลักมาตรฐานสากล ISO 9001:2015 ทําให้ไม่สามารถปลอมแปลงได้ นอกจากนี้ ยังสามารถซื้อสลากดิจิทัล ผ่านแอพลิเคชันเป๋าตัง ซึ่งปัจจุบันมีกว่า 17 ล้านใบ เป็นสลากของแท้จากสํานักงานสลากฯ เพื่อเป็นทางเลือกให้กับประชาชนอีกด้วย
สําหรับพ่อค้าแม่ค้าที่รับซื้อรางวัล ก็ขอให้ใช้ความระมัดระวัง ในการตรวจสอบสลากที่มีผู้มาขึ้นเงินรางวัล โดยในเบื้องต้นให้ใช้วิธีการเปรียบเทียบกับสลากของจริงของสํานักงานสลากฯ ในงวดนั้นๆ เพื่อหาความแตกต่างกับสลากที่ต้องการตรวจพิสูจน์ เช่น มีลักษณะเรืองแสง หรืออาจใช้น้ําสะอาดมาถูบนสลาก ซึ่งหมึกที่ใช้พิมพ์ตัวเลขสลากของจริงเมื่อถูกน้ําจะไม่ละลาย นอกจากนี้ ยังสามารถใช้วิธีตรวจหาร่องรอยการแก้ไขหรือการตัดแปะตัวเลขบนสลากได้โดยใช้กล้องหรือแว่นขยายส่องบริเวณจุดที่สงสัยว่าจะมีการแก้ไข เช่น บริเวณหมายเลขสลาก หรืองวดวันที่ โดยนําตัวเลขจากฉบับอื่นมาปะทับบนตัวเลขที่ไม่ต้องการ หรือตัวเลขที่ไม่ถูกรางวัลเพื่อให้ได้หมายเลขตรงกับสลากที่ถูกรางวัล รวมทั้งการแก้ไขด้วยวิธีขูด ลบ ลอก ตัวเลขเดิมที่ไม่ต้องการออก แล้วนําตัวเลขจากสลากฉบับอื่นมาปะแทนเพื่อให้ได้หมายเลขตรงกับสลากที่ถูกรางวัล เป็นต้น
ผู้อํานวยการสํานักงานสลากกินแบ่งรัฐบาล กล่าวในตอนท้ายว่า ขอเตือนมิจฉาชีพที่ทําสลากปลอมการกระทําดังกล่าว มีความผิดตามกฎหมายอาญา ตามมาตรา 265 ผู้ใดปลอมเอกสารสิทธิหรือเอกสารราชการ ต้องระวางโทษจําคุกตั้งแต่หกเดือนถึงห้าปี และปรับตั้งแต่หนึ่งหมื่นบาทถึงหนึ่งแสนบาท ทั้งนี้สํานักงานสลากฯ มีเจ้าหน้าที่ในส่วนงานที่เชี่ยวชาญเกี่ยวกับการตรวจพิสูจน์สลากโดยเฉพาะเพื่อให้บริการประชาชน หากมีข้อสงสัยสามารถสอบถามมาที่สํานักงานสลากกินแบ่งรัฐบาล โทร. 0-2528-9999